wickkiey/tamil-wikipedia-chunked huggingface dataset:
# 2019 அமேசான் காட்டுத்தீ

**2019 அமேசான் காட்டுத்தீ** (2019 Amazon rainforest wildfires) என்பது 2019 ஆம் ஆண்டு அமேசான் பசுமை மாறாக் காடுகளில் வறண்ட காலநிலையின் காரணமாக ஆயிரக்கணக்கான தனித்தனியான இடங்களில் ஏற்பட்ட வலிமையான காட்டுத்தீ நிகழ்வுகளின் தொடரைக் குறிப்பதாகும். இவற்றில் பெரும்பான்மையான காட்டுத்தீ நிகழ்வுகளானது பிரேசிலின் ஆட்சி எல்லைக்குள் உள்ள வனப்பகுதிகள் மற்றும் அதன் அருகாமை நாடுகளான பொலிவியா பெரு, பராகுவே ஆகிய பகுதிகளில் நிகழ்ந்தவையாகும். பாதிக்கப்பட்ட பகுதிகளில் 1.8 மில்லியன் ஏக்கர் (>7,200 சதுர கிலோ மீட்டர்) பொலிவியாவை மட்டும் சார்ந்ததாகும். இத்தகைய காட்டுத்தீ நிகழ்வுகள் வழக்கமாக வறண்ட காலங்களில் ஏற்படுபவை தானெனினும், 2019 ஆம் ஆண்டில் ஏற்பட்ட காட்டுத்தீ நிகழ்வுகள் உலக அறிவியலாளர்கள் மற்றும் சர்வதேச சமுதாயத்தின் கவனத்திற்கு பிரேசில் நாட்டின் விண்வெளி ஆய்விற்கான தேசிய நிறுவனத்தால் சூலை மற்றும் ஆகத்து 2019 மாதங்களில் கொண்டு வரப்பட்டது. செயற்கைக் கோளினால் சேகரிக்கப்பட்ட தரவுகளின்படி இந்நாட்டில் மட்டும் சனவரி முதல் ஆகத்து 23, 2019 வரை, குறைந்தது 75,336 காட்டுத்தீ நிகழ்வுகள் நிகழ்ந்துள்ளதாயும் இவற்றில் 40,000 நிகழ்வுகள் அமேசானின் பசுமை மாறாக் காடுகளில் ஏற்பட்டவையாகும் என்றும் பிரேசிலின் விண்வெளி ஆய்விற்கான தேசிய நிறுவனம் தெரிவித்துள்ளது. இது 2013 இலிருந்து சேகரிக்கப்பட்டுள்ள தரவுகளின்படி மிக அதிக அளவாகும். நாசாவினால் எடுக்கப்பட்ட செயற்கைக்கோள் ஒளிப்படங்களும் பிரேசிலின் அறிவிப்பை, அதாவது அமேசான் காடுகள் முன்னெப்போதும் நிகழ்ந்த காட்டுத்தீ நிகழ்வுகளைக் காட்டிலும் 2019 ஆம் ஆண்டில் ஏற்பட்ட காட்டுத்தீ நிகழ்வுகள் மிகவும் அடர்வு மிகுந்தவை என்பதை உறுதிப்படுத்தும் விதத்தில் உள்ளன. பிரேசில் மற்றும் பொலிவிய அரசாங்கங்கள் சமீபத்தில் பசுமைமாறாக் காடுகளின் பரப்புகளை விவசாயத்திற்கும், பதிவு செய்து கொள்வதற்கும் அனுமதித்து கொள்கை முடிவுகளை இயற்றின. 2004 ஆம் ஆண்டிலிருந்து பசுமை மாறாக்காடுகள் அழிக்கப்படும் வேகத்தைக் குறைக்க பிரேசில் சில நடவடிக்கைகளை எடுத்திருப்பினும், 2019 ஆம் ஆண்டில் இத்தகைய காட்டுத்தீயின் காரணமாக காடுகள் அழிப்பு வீதமானது அதிகரித்திருப்பது சுற்றுச்சூழல் வல்லுநர்களின் கவலையை அதிகரித்துள்ளது. ஏனெனில், அமேசான் வடிநிலமானது காலநிலை மாற்றத்தின் விரும்பத்தகாக விளைவுகளை தணிக்கும் காரணியாக இருந்துள்ளது.
கூடுதலாக, மரங்கள் வெட்டப்பட்டோ, தீயிடப்பட்டோ அழிக்கப்பட்ட பின் விவசாயம் செய்வதற்காக நிலத்தைத் தயார்படுத்தும் உத்தி மற்றும் அதைத் தொடர்ந்த காட்டுத்தீ போன்றவை மழைக்காடுகளுக்குள் உள்ள பூர்வகுடி மக்களின் பாதுகாக்கப்பட்ட பகுதிக்கு ஒரு அச்சுறுத்தலை உருவாக்கலாம்.
# 2019 அமேசான் காட்டுத்தீ

## முதல் ஊடக அறிக்கைகள்

பிரேசிலின் விண்வெளி ஆய்வு மையம் இக்காட்டுத்தீ தொடர்பான செய்திகளை முன்னதாகவே சர்வதேச செய்தி முகமைகளில் தெரிவித்திருந்தாலும், 2019 ஆம் ஆண்டு ஆகத்து 20 வரையிலும் இது செய்திகளில் அதிக முக்கியத்துவத்தைப் பெற்றிருக்கவில்லை. ஆகத்து 20 அன்று ரொன்டோனியா மற்றும் அமேசோனாஸ் பகுதிகளிலிருந்து வெளிப்பட்ட தீயின் காரணமான புகைக்கற்றையானது கிழக்கு கடற்கரையோர அமேசான் வடிநிலத்திலிருந்து 2800 கிலோமீட்டர் (1700 மைல்கள்) தொலைவிலுள்ள சாவோ பாவுலோ நகரின் மீது பிற்பகல் 2.00 மணியளவில் வானை மறைக்குமளவு கருமையை ஏற்படுத்தியது. தேசிய வானூர்தியியல் மற்றும் விண்வெளி நிர்வாகம் (ஐக்கிய அமெரிக்கா) அமைப்பும், தேசிய பெருங்கடல் மற்றும் வளிமண்டல நிர்வாகம் (ஐக்கிய அமெரிக்கா) அமைப்பும் பிரேசிலின் தேசிய விண்வெளி ஆய்வு மையம் தெரிவித்த தகவலோடு ஒத்துப்போகும் காட்டுத்தீயினால் ஏற்பட்ட புகைசுவாலைகள் விண்வெளியிலிருந்து பார்வைக்குப் புலனாவதை சுட்டும் செயற்கைக்கோள் ஒளிப்படங்களை வெளியிட்டன. நிகழ்ந்து கொண்டிருக்கும் காட்டுத்தீயின் தாக்கம் குறித்த பிரேசிலின் தேசிய விண்வெளி ஆய்வு மையம் மற்றும் நாசாவின் தரவுகள் மற்றும் ஒளிப்படங்கள் சர்வதேச கவனத்தை ஈர்த்ததோடு சமூக ஊடகங்களில் எழுச்சி மிக்க பேசுபொருளாயின. பல்வேறு தலைவர்கள், பிரபலங்கள், தடகள வீரர்கள் போன்றோர் இப்பிரச்சனையின் தீவிரம் குறித்து தங்கள் கவலைகளை வெளியிட்டனர்.
# காயிதே மில்லத் ஆடவர் கல்லூரி

**காயிதே மில்லத் ஆடவர் கல்லூரி** (The Quaide Milleth College for Men) என்பது தமிழ்நாட்டின், சென்னை, மேடவக்கத்தில், தம்பரம் - வேளச்சேரி பிரதான சாலையில் அமைந்துள்ள ஒரு கலை அறிவியல் கல்லூரி ஆகும். இது 1975 ஆம் ஆண்டில் நிறுவப்பட்டது. இந்த கல்லூரி சென்னைப் பல்கலைக்கழகத்துடன் இணைவுபட்டுள்ளது. இந்த கல்லூரியானது கலை, வணிகவியல், அறிவியல் ஆகிய பல்வேறு படிப்புகளை வழங்குகிறது.
# காயிதே மில்லத் ஆடவர் கல்லூரி

## துறைகள்

### அறிவியல்

- கணிதம்
- கணினி அறிவியல்
# காயிதே மில்லத் ஆடவர் கல்லூரி

## துறைகள்

### கலை மற்றும் வணிகவியல்

- தமிழ்
- ஆங்கிலம்
- அரபு
- உருது
- பொருளியல்
- வர்த்தகவியல்
- கணக்கியல் மற்றும் நிதி
- பிசிஏ
- பி.பி.ஏ.
# காயிதே மில்லத் ஆடவர் கல்லூரி

## அங்கீகாரம்

இக்கல்லூரியை பல்கலைக்கழக மானியக் குழு (யுஜிசி) அங்கீகரித்துள்ளது.
# எஸ். ஐ. வி. இ. டி. கல்லூரி

**எஸ் .ஐ .வி .இ .டி. கல்லூரி** (S.I.V.E.T College) என்பது தமிழ்நாட்டின், சென்னை, தாம்பரம், கௌரிவாக்கம், வேளச்சேரி சாலையில் அமைந்துள்ள ஒரு கலை அறிவியல் கல்லூரியாகும். இது 1966 ஆம் ஆண்டில் நிறுவப்பட்டது. இந்த கல்லூரி சென்னைப் பல்கலைக்கழகத்துடன் இணைவுபெற்றுள்ளது. இந்த கல்லூரியானது கலை, வணிகவியல், அறிவியல் ஆகிய துறைகளில் பல்வேறு படிப்புகளை வழங்குகிறது.
# எஸ். ஐ. வி. இ. டி. கல்லூரி

## துறைகள்

### அறிவியல்

- இயற்பியல்
- வேதியியல்
- கணிதம்
- கணினி அறிவியல்
- உயிர்வேதியியல்
- தாவரவியல்
- விலங்கியல்
- காட்சித் தொடர்பியல்
# எஸ். ஐ. வி. இ. டி. கல்லூரி

## துறைகள்

### கலை மற்றும் வணிகவியல்

- வரலாறு
- பொருளியல்
- வணிகவியல்
- பெருவணிக செயலாளர்
- கணக்குகள் மற்றும் நிதி
- கணினி பயன்பாடு
- வணிக மேலாண்மை
# எஸ். ஐ. வி. இ. டி. கல்லூரி

## அங்கீகாரம்

இக்கல்லூரியை பல்கலைக்கழக மானியக் குழு (யுஜிசி) அங்கீகரித்துள்ளது.
# மத்திய மாவட்டம் (இசுரேல்)

**மத்திய மாவட்டம்** (, *Meḥoz haMerkaz*; ) இசுரேல் நாட்டின் ஆறு நிர்வாக மாவட்டங்களில் ஒன்று. இம் மாவட்டம் சரூன் என்ற கடற்கரை பகுதியை உள்ளடக்கியது. மேலும் இது நான்கு துணை மாவட்டங்களை கொண்டுள்ளது. மாவட்டத்தின் பெருநகரம் ரிசோன் லெசியொன் ஆகும். 2014 ஆண்டின் இசுரேல் நாட்டின் மத்திய புலனாய்வு துறையின் தரவுகளின் படி மாவட்டத்தின் மொத்த மக்கள் தொகை 2,115,800 ஆகும். மொத்த மக்கள் தொகையில் 88% யூதர்கள், 8.2% மக்கள் அராபியர்கள், மற்றும 4% மக்கள் மதசார்பற்றவர்கள் ஆவர். பெரும்பாலும் சோவியத் யூனியனின் பகுதியில் இருந்து வந்த யூத இன பாரம்பரியத்தைச் சேர்ந்தவர்கள் ஆவர்.
# எருசலேம் மாவட்டம்

நகரில் இருந்து அஸ்தோது நகருக்கு செல்லும் வழித்தடம்.]]
**எருசலேம் மாவட்டம்** (; ) இசுரேல் நாட்டின் ஆறு நிர்வாக மாவட்டங்களில் ஒன்று. மாவட்டத்தின் தலைநகர் எருசலேம் ஆகும். எருசலேம் மாவட்டத்தின் பரப்பளவு 652 கிமீ² ஆகும். மாவட்டத்தின் மொத்த மக்கள் தொகை 10,83,300 இதில் 65.6% யூதர்கள் மற்றும் 32.8% அராபியர்கள் ஆவர். இசுரேல் நாட்டில் உள்ள அராபியர்களில் 21% மக்கள் எருசலேம் மாவட்டத்தில் வசிக்கின்றனர். இந்த மாவட்டம் மேற்கு எருசலேம் மற்றும் கிழக்கு எருசலேம் பகுதிகளைக் கொண்டுள்ளது. கிழக்கு எருசலேம் பகுதியை சர்வதேச சமூகம் இசுரேல் நாட்டின் பகுதியாக ஏற்றுக்கொள்ளவில்லை.  
எருசலேம் மாவட்டத்தின் பெரும்பான்மை அராபியர்கள் பாலஸ்தீனியர்கள். இசுரேல் நாட்டு சட்டத்தின் படி இவர்கள் குடியுரிமை பெற தகுதியுடையவர்கள். ஆனால் இவர்கள் இரட்டை தேர்வு குடியுரிமை பெற முடியாது. சிறுபான்மையினரான இசுரேலிய அராபியர்கள் 1970 களின் பிற்பகுதியிலிருந்து இசுரேலில் குடியேறியுள்ளனர். முக்கியமாக உள்ளூர் மக்களுக்கு சட்ட ஆலோசனை மற்றும் பிற சேவைகளை வழங்குவதற்காக இருந்தனர். இங்கு யூதரல்லாத மக்களில் 28.3% இஸ்லாம் மதத்தவர்கள், 1.8% கிறிஸ்தவ மதத்தவர்கள் மற்றும் 1.4% மக்கள் மத சார்பற்றவர்கள்.
# சிகாரா (படகு)

யில் சிகாரா படகு]]  
**சிகாரா** (**shikara**) இந்தியாவின் காஷ்மீர் நகரத்தில் அமைந்த தால் ஏரியை சுற்றிப் பார்க்கும் பயணிகள் பயணிப்பதற்கும், சிறு வணிகர்கள் விற்பனைப் பொருட்களை சுற்றுலாப் பயணிகளிடம் விற்பதற்குமான படகு ஆகும். மரத்தால் ஆன இவ்வழகிய சிறு படகில் இதில் ஆறு முதல் 10 பேர் வரை பயணிக்கலாம். சிகாராப் படகுகளை துடுப்புகளைக் கொண்டு மட்டும் இயக்கப்படுகிறது.  
மேலும் தால் ஏரியில் உள்ள ஆயிரத்திற்கும் மேற்பட்ட படகுவீடுகளில் வசிப்பவர்கள் மற்றும் சுற்றுலாப் பயணிகள் ஏரியின் கரைக்கு வந்து செல்ல சிகாரா எனப்படும் படகுகளை பயன்படுத்துவர்.  
சிகாரா படகுகள் தேவதாரு மரக்கட்டைகளைக் கொண்டு செய்யப்படுகிறது.
காஷ்மீரி மொழியில் சிகாரா என்பதற்கு **படகு** எனப்பொருள்.
# பர் துபாய்

. ]]
**பர் துபாய்** ( அரபு மொழியில்: بر دبي), ஐக்கிய அரபு அமீரகத்தின், துபாய் க்ரீக்கின் மேற்குப் பகுதியில் அமைந்துள்ள ஒரு வரலாற்று சிறப்புமிக்க மாவட்டமாகும். இதன் பெயர் *மெயின்லாந்து துபாய்* என்று பொருள்படுத்தப்படுகிறது. இது துபாய் பகுதியை தெய்ரா பகுதியிலிருந்து துபாய் கிரீக் மூலம் பிரிக்கும் இடமாகும். ஆகையால் இது பாரம்பரியமிக்க இடமாக பார்க்கப்படுகிறது. பர் துபாய் வரலாற்று ரீதியாக க்ரீக்கின் மேற்குக் கரைக்கும் ஜுமேராவிற்கும் இடையிலான அனைத்து மாவட்டங்களையும் உள்ளடக்கியது. இங்கு பெரிய மசூதியை ஒட்டி மாவட்டத்தின் ஆட்சியாளர் நீதிமன்றம் அமைந்துள்ளது. இந்த மாவட்டத்தில்தான் நகரத்தின் மிக உயரமான மினாரட், கொண்ட பெரிய மசூதியும், நீல நிற ஓடு கொண்ட ஈரானிய மசூதியும் அமைந்துள்ளது. இங்குதான் நாட்டின் ஒரே இந்து கோயில் அமைந்துள்ளது. இந்த கோயில் பெரிய மசூதிக்கும் துபாய் க்ரீக்கிற்கும் இடையில் அமைந்துள்ளது. பெரும்பாலும் இந்திய குடும்பங்கள் பர் துபாயில் வசிக்கின்றன.  
இந்த மாவட்டத்தில்தான் புதுப்பிக்கப்பட்ட பல வரலாற்று கட்டிடங்கள் மற்றும் அருங்காட்சியகங்கள் அடங்கிய சுற்றுலா இடங்கள் அமைந்துள்ளது. இது சர்வதேச சுற்றுலாப் பயணிகளுக்கு பிடித்த பிரபலமான இடங்களைக் கொண்டுள்ளது. இந்த மாவட்டத்தில் பல வணிக வீதிகள் மற்றும் வணிக சந்தைகள் (அல்லது சூக்) உள்ளன. இதில் அப்ரா படகு நிலையத்திற்கு அருகிலுள்ள ஜவுளி சந்தை பிரபலமானது. ஆனால் பலருக்கு நன்கு அறியப்பட்ட வணிக சந்தைகள் பெரும்பாலானவை தேராவில் அமைந்துள்ளன.
# பர் துபாய்

## வரலாற்று பகுதி

அல் பஸ்தாக்கியா என்ற வரலாற்றுப் பகுதி அல் பாஹிடி கோட்டையின் கிழக்கே அமைந்துள்ளது (இப்போது துபாய் அருங்காட்சியகத்தின் வீடு ). இந்த பகுதியில் தான் பழைய பல புராதான வீடுகள் அமைந்துள்ளது. இவைகளை அதன் காற்றுக் கோபுரங்களை வைத்து அடையாளம் கண்டுகொள்ளலாம். இதன் வடமேற்கில் ஷிண்டாகாவும், அருகில் பர் துபாய், துபாய் கிரீக்கும், கடலும் இடையில் அமைந்துள்ளது.
# பர் துபாய்

## நவீன முன்னேற்றங்கள்

2013 மற்றும் 2016க்கு இடையில் நடைப்பெற்ற மாற்றங்களை தொடர்ந்து பர் துபாய், துபாய் க்ரீக் கடலுக்கு அருகே வரை நீட்டிக்கப்பட்டது. இதன் மூலம் பர் துபாய் ஒர் தீவாக மாற்றியது. தற்போது பர் துபாய் பல அடுக்குமாடி கட்டிடங்களைக் கொண்ட ஒரு பிரபலமான வாழ்க்கைப் பகுதியாக உள்ளது.  
துபாய் விமான நிலையத்திற்கு செல்லும் துபாய் மெட்ரோ சிவப்பு வழிதடம் பர் துபாய் வழியாக செல்கிறது.
# செய்யாறு (திருவண்ணாமலை மாவட்டம்)

**செய்யாறு** (*Cheyyar*), அல்லது **திருவத்திபுரம்** (*Thiruvathipuram*) அல்லது **திருவோத்தூர்** (*Tiruvothur*) (அதிகாரப்பூர்வமாக திருவத்திபுரம் நகரம்), இந்தியாவில், தமிழ்நாடு மாநிலத்தில், அமைந்துள்ள திருவண்ணாமலை மாவட்டத்தில் உள்ள செய்யாறு வட்டம், செய்யாறு ஊராட்சி ஒன்றியம், செய்யாறு வருவாய் கோட்டம், செய்யாறு (சட்டமன்றத் தொகுதி) ஆகியவற்றின் நிர்வாகத் தலைமையிடமும் மற்றும் 27 நகராட்சி உறுப்பினர்களுடன் கூடிய இரண்டாம் நிலை நகராட்சியாகவும் அமைந்துள்ளது. செய்யாறு ஆற்றங்கரையில் அமைந்துள்ள திருவத்திபுரம் நகரம் இங்கு அமைந்துள்ள வேதபுரீஸ்வரர் ஆலயம் மற்றும் செய்யாறு ஆறு மூலம் நன்கு அறியப்படுகிறது. நகரின் உள்ளாட்சி நிர்வாகம் திருவத்திபுரம் நகராட்சியின் மூலம் மேற்கொள்ளப்படுகிறது.  
திருவத்திபுரம் நகரம் திருவண்ணாமலை மாவட்டத்தில் வடகிழக்கு பகுதியாக கடைக்கோடி பகுதியில் அமைந்துள்ளது. செய்யாறு நதிக்கரையில் மற்றும் ஆற்காடு-திண்டிவனம் மாநில நெடுஞ்சாலை 5 மற்றும் ஆரணி-காஞ்சிபுரம் ஆகிய நகரங்களை இணைக்கும் பகுதியாக அமைந்துள்ள ஒரு நகரமாகும்.
# செய்யாறு (திருவண்ணாமலை மாவட்டம்)

## திருவத்திபுரம் நகரம் உருவாக்கம்

- இந்திய விடுதலையின் போது மாநிலம் மற்றும் மாவட்டம் மறுசீரமைப்பு செய்யப்பட்டது. கிராமமாக இருந்த திருவத்திபுரம் வட ஆற்காடு மாவட்டத்தில் இருக்கும் போது 1959 ஆம் ஆண்டு புதிய செய்யார் வருவாய் கோட்டம் உருவாக்கப்பட்டது.
- 1965 ஆம் ஆண்டு முதல் 1978 ஆம் ஆண்டு வரை பேரூராட்சியாக செயல்பட்டது.
- 1989க்கு முன் வட ஆற்காடு மாவட்டமாக இருந்த காலக் கட்டத்தில் திருவத்திபுரம் பேரூராட்சியாக விளங்கியது.
- 1989 ஆம் ஆண்டு வட ஆற்காடு மாவட்டத்திலிருந்து திருவண்ணாமலை மாவட்டம் மற்றும் வேலூர் மாவட்டம் என இரண்டாகப் பிரிக்கப்பட்டது. இந்த திருவத்திபுரம் நகராட்சி, செய்யார் வட்டம் மற்றும் செய்யார் (சட்டமன்றத் தொகுதி) ஆகிய பகுதிகள் திருவண்ணாமலை மாவட்டத்துடன் இணைக்கப்பட்டது.
- செய்யார் வட்டம், செய்யார் வருவாய் கோட்டத்தின் கீழ் செயல்பட்டு வருகிறது.
- அதேபோல் செய்யார் (சட்டமன்றத் தொகுதி) 2007 ஆம் ஆண்டு அரக்கோணம் மக்களவைத் தொகுதியின் ஓர் அங்கமாக இருந்து வந்தது. தற்போது தொகுதி மறுசீரமைப்பு காரணமாக 2008 ஆம் ஆண்டு முதல் இன்று வரை ஆரணி மக்களவைத் தொகுதி உருவாக்கப்பட்டு அந்த மக்களவைத் தொகுதியின் அங்கமாக செய்யார் (சட்டமன்றத் தொகுதி) உள்ளது.
- செய்யார் வட்டம், திருவண்ணாமலை வட்டாரப் போக்குவரத்து அலுவலகம் TN25 மூலம் இயங்கி வந்தது. பின்னர் 2017 ஆம் ஆண்டு செய்த மறுசீரமைப்பு காரணமாக ஆரணி வட்டாரப் போக்குவரத்து அலுவலகம் உருவாக்கப்பட்டது (TN97).இதன் கீழ் மோட்டார் வாகன ஆய்வாளர் அலுவலகம் (Motor Vechile inspector unit office) செய்யாரில் உருவாக்கப்பட்டு இன்று வரை செயல்பட்டு வருகிறது.
- திருவண்ணாமலை மாவட்டத்தில் செய்யார் ஒரு தனி கல்வி மாவட்டம் ஆகும். இந்த கல்வி மாவட்டத்தில் செய்யார், அனக்காவூர், வந்தவாசி, மற்றும் வெம்பாக்கம் ஆகிய ஒன்றியங்கள் அமைந்துள்ளது
- திருவண்ணாமலை மாவட்டத்தில் செய்யார் ஒரு தனி நெடுஞ்சாலை கோட்டம் ஆகும். இவற்றில் ஆரணி, வந்தவாசி மற்றும் செய்யார் ஆகிய சட்டமன்றத் தொகுதிகள் அடங்கியுள்ளன.
- திருவண்ணாமலை மாவட்டத்தில் செய்யார் ஒரு தனி சுகாதார மாவட்டம் ஆகும். இவற்றில் ஆரணி, ஆரணி மேற்கு, பெரணமல்லூர், தெள்ளார், வந்தவாசி, அனக்காவூர், செய்யார் மற்றும் வெம்பாக்கம் ஆகிய ஒன்றியங்கள் அமைந்துள்ளன.
- பேரூராட்சியாக இருந்த திருவத்திபுரம் நகரம் 1978 ஆம் ஆண்டு மூன்றாம் நிலை நகராட்சியாக தரம் உயர்த்தப்பட்டது.
- அதன்பின்னர் 1993 ஆம் ஆண்டு இரண்டாம் நிலை நகராட்சியாக தரம் உயர்த்தப்பட்டு இன்று வரை செயல்பட்டு வருகிறது. செய்யாறு நகரம் முந்தைய வட ஆற்காடு மாவட்டத்தில் ஒரு பகுதியாக இருந்தது.
# செய்யாறு (திருவண்ணாமலை மாவட்டம்)

## வரலாறு

பல்லவர்கள், சோழர்கள் ஆட்சிப்பகுதியின் முக்கிய இடமாக இந்த திருவோத்தூர் பகுதி இருந்து வருகிறது இத்திருத்தலம் திருஞானசம்பந்தரால் பாடப்பட்ட சிவத்தலமாகும்.
# செய்யாறு (திருவண்ணாமலை மாவட்டம்)

## அமைவிடம்

- திருவத்திபுரம் நகரம் ஆரணி - காஞ்சிபுரம் நெடுஞ்சாலையில் அமைந்துள்ளது.
- ஆற்காடு - திண்டிவனம் மாநில நெடுஞ்சாலையில் இணைக்கும் இடத்தில் இந்நகரம் அமைந்துள்ளது.
- மாவட்ட தலைமையிடம் மற்றும் ஆன்மீக நகரான திருவண்ணாமலையிலிருந்து 94 கி.மீ. தொலைவிலும், பட்டு மற்றும் அரிசி நகரான ஆரணியிலிருந்து 33 கி.மீ. தொலைவிலும் அமைந்துள்ளது.
- ஆற்காட்டிலிருந்து 41 கி.மீ. தொலைவிலும், வேலூரிலிருந்து 65 கி.மீ. தொலைவிலும், பட்டு நகரான காஞ்சிபுரத்திலிருந்து 30 கி.மீ. தொலைவிலும், வந்தவாசியிலிருந்து 21 கி.மீ. தொலைவிலும் அமைந்துள்ளது.
- பெரணமல்லூரிலிருந்து 21 கி.மீ. தொலைவிலும் மற்றும் மாநில தலைமையிடமான சென்னையிலிருந்து 110 கி.மீ. தொலைவிலும் அமைந்துள்ளது.
# செய்யாறு (திருவண்ணாமலை மாவட்டம்)

## பெயர்க் காரணம்

திருவத்திபுரம் என்ற பெயர் இங்குள்ள இறைவன் உயர்த்த மந்திரமான வேதத்தை ரிஷிகளுக்கு உரைத்ததால் வந்தது. 'திரு' என்ற சொல் இறைவனையும் 'ஓதுதல்' என்ற சொல் உரைத்தல் என்பதையும் குறிக்கிறது. இதன் பழைய பெயர் திருவோத்தூர் என்பதாகும். இதுதான் இன்று மருவி **திருவத்திபுரம்** என்று அழைக்கப்படுகிறது. அதேபோல், செய்யார் என்ற பெயர் செய்யாறு என்ற நதி இங்கு ஓடுவதால்தான் தோன்றியது என கூறப்படுகிறது. 'சேய்' என்ற வார்த்தை பிள்ளை என்பதயும், 'ஆறு' என்ற வார்த்தை நதி என்பதயும் குறிக்கிறது. வரலாற்றில் பார்வதி (சிவன் மனைவி) அவரது மகன் முருகன் விளையாட தனது திரிசூலம் மூலம் உருவாக்கிய ஆறுதான் 'சேயாறு' என்று குறிப்பிடப்பட்டுள்ளது. இந்த ஊரின் பழைய பெயர் **சேயாறு**. இதுதான் இன்று மருவி செய்யாறு என்றழைக்கப்படுகிறது. ஆனால், **நகரம், செய்யாறு என இன்றுவரை அதிகாரப்பூர்வமாக அறிவிக்காமல் வெறும் வாய்ச்சொல்லாகத் தான்** கூறப்பட்டு வருகிறது. ஆதலால் ஆற்றின் பெயராகத் தான் செய்யாறு குறிக்கப்படுகிறது. ஆனால் நகரத்தின் பெயராக **திருவத்திபுரம்** என்று தான் அழைக்கப்படுகிறது.
# செய்யாறு (திருவண்ணாமலை மாவட்டம்)

## மக்கள் வகைப்பாடு

இந்திய 2011 மக்கள் தொகை கணக்கெடுப்பின்படி 37,802 மக்கள் இங்கு வசிக்கின்றார்கள். திருவத்திபுரம் மக்களிள் கல்வியறிவு பெற்றோர் 76.59% ஆகும்.
# செய்யாறு (திருவண்ணாமலை மாவட்டம்)

## நிர்வாகம் மற்றும் அரசியல்

### நகராட்சி

- பேரூராட்சியாக இருந்த திருவத்திபுரம் நகரம் 1978 ஆம் ஆண்டு மூன்றாம் நிலை நகராட்சியாக தரம் உயர்த்தப்பட்டது.
- அதன்பின்னர் 1993 ஆம் ஆண்டு இரண்டாம் நிலை நகராட்சியாக தரம் உயர்த்தப்பட்டு இன்று வரை செயல்பட்டு வருகிறது. திருவத்திபுரம் நகரம்,தமிழ்நாட்டில், திருவண்ணாமலை மாவட்டத்தில் உள்ள ஒரு இரண்டாம் நிலை நகராட்சியாகும். இந்த நகராட்சியில் மொத்தம் 27 வார்டுகள் உள்ளன. இந்த நகரை திருவத்திபுரம் நகராட்சி நிர்வாகம் மூலம் தூய்மைப்படுத்துகிறது.  
| **நகராட்சி அதிகாரிகள்** |  |  |
| --- | --- | --- |
| தலைவர் |  |  |
| ஆணையர் |  |  |
| சட்டமன்றத் தொகுதி | செய்யார் (சட்டமன்றத் தொகுதி) |  |
| சட்டமன்ற உறுப்பினர் | '''திரு.ஓ.ஜோதி |  |
| மக்களவைத் தொகுதி | ஆரணி மக்களவைத் தொகுதி |  |
| மக்களவை உறுப்பினர் | **திரு.எம்.கே. விஷ்ணு பிரசாத்** | } |
# செய்யாறு (திருவண்ணாமலை மாவட்டம்)

## நிர்வாகம் மற்றும் அரசியல்

### சட்டமன்றத் தொகுதி

- தமிழ்நாட்டில் உள்ள 234 சட்டமன்றத் தொகுதிகளில் செய்யாறு தொகுதி ஒன்றாகும். திருவத்திபுரம் நகராட்சியானது, செய்யாறு சட்டமன்றத் தொகுதிக்கும், ஆரணி மக்களவைத் தொகுதிக்கும் உட்பட்டதாகும்.
- 2021-ஆம் ஆண்டு நடந்த சட்டமன்றத் தேர்தலில், இச்சட்டமன்றத் தொகுதியை திராவிட முன்னேற்றக் கழகத்தை (திமுக) சேர்ந்த திரு. ஓ. ஜோதி என்பவர் வென்றார்.
# செய்யாறு (திருவண்ணாமலை மாவட்டம்)

## நிர்வாகம் மற்றும் அரசியல்

### வருவாய் வட்டம்

திருவண்ணாமலை மாவட்டத்தில் உள்ள 12 வட்டங்களில் செய்யார் வட்டமும் ஒன்றாகும். இந்த வட்டத்தின் தலைமையகமாக திருவத்திபுரம் உள்ளது. இந்த வட்டத்தில் 131 வருவாய் கிராமங்களும், 2011 மக்கள் தொகை கணக்கெடுப்பின் படி இந்த வட்டத்தில் மக்கள் தொகை 2,18,188 ஆகும். இந்த வட்டத்தில் செய்யார் ஊராட்சி ஒன்றியம் மற்றும் அனக்காவூர் ஊராட்சி ஒன்றியம் ஆகிய ஒன்றியங்கள் இந்த வட்டத்தில் அமைந்துள்ளது . அதுமட்டுமில்லாமல் இந்த வட்டத்தில் திருவத்திபுரம் நகராட்சி அமைந்துள்ளது.
# செய்யாறு (திருவண்ணாமலை மாவட்டம்)

## நிர்வாகம் மற்றும் அரசியல்

### வருவாய் கோட்டம்

திருவண்ணாமலை மாவட்டத்தில் உள்ள 3 வருவாய் கோட்டங்களில் இதுவும் ஒன்றாகும். செய்யார் வருவாய் கோட்டம் 01.04.1959 ம் ஆண்டு தொடங்கப்பட்டது. இந்த வருவாய் கோட்டத்தின் கீழ் செய்யார், வெம்பாக்கம், வந்தவாசி, சேத்துப்பட்டு ஆகிய தாலுகாக்கள் அடங்கியுள்ளது. செய்யாறு வருவாய் கோட்டத்தில் 459 வருவாய் கிராமங்கள் உள்ளன. இந்த வருவாய் கோட்டத்தின் தலைமையகம் திருவத்திபுரம் நகரில் அமைந்துள்ளது.
# செய்யாறு (திருவண்ணாமலை மாவட்டம்)

## போக்குவரத்து

### சாலை வசதிகள்

திருவத்திபுரம் நகரானது ஆரணி, திருவண்ணாமலை மற்றும் காஞ்சிபுரம், தாம்பரம் (சென்னை) ஆகிய நகரங்களை இணைக்கும் **மாநில நெடுஞ்சாலை 5A** உம் மற்றும் புதுச்சேரி, திண்டிவனம், மேல்மருவத்தூர், வந்தவாசி மற்றும் ஆற்காடு, இராணிப்பேட்டை நகரை இணைக்கும் **மாநில நெடுஞ்சாலை 5** உம் இந்த நகரத்தை இணைக்கும் வகையில் வலைப்பின்னலாக அமைக்கப்பட்டுள்ளது.  
| SH 5 | ஆற்காடு | திண்டிவனம் | செய்யாறு, வந்தவாசி, தெள்ளாறு |  |
| --- | --- | --- | --- | --- |
| SH 5A | ஆரணி | மாங்கால் இணைப்பு சாலை SH116 | ச.வி.நகரம், மாம்பாக்கம், செய்யாறு |  |
| மாவட்ட சாலை | செய்யாறு | SH 115 இணைப்பு சாலை | நெல்வாய், கிருஷ்ணாபுரம் |  |
| மாவட்ட சாலை | செய்யாறு | SH 4 இணைப்பு சாலை | முக்கூர், நாவல்பாக்கம், பெரிய கொழப்பலூர் |  |
| மாவட்ட இதர சாலை | செய்யாறு | சுமங்கலி | விண்ணவாடி | } |
# செய்யாறு (திருவண்ணாமலை மாவட்டம்)

## போக்குவரத்து

### பேருந்து வசதிகள்

திருவத்திபுரம் நகரத்தில் போக்குவரத்து நிர்வாக வசதிக்காக பேருந்து நிலையம் அமைக்கப்பட்டுள்ளது. இப்பேருந்து நிலையத்திலிருந்து நகரப் பேருந்துகள் மற்றும் வெளியூர் செல்லும் பேருந்துகள் இயக்கப்படுகின்றன. இந்த உள்ளூர் பேருந்து சேவைகளை தமிழ்நாடு மாநில போக்குவரத்துக் கழகத்தின் விழுப்புரம் பிரிவு வழங்குகிறது. அதுமட்டுமின்றி, 30 கி.மீ. தொலைவுள்ள புறநகர் பகுதிகளை இணைக்கும் வகையில் நகரப்பேருந்து சேவைகளும் மற்றும் ஆரணி, காஞ்சிபுரம் மற்றும் வந்தவாசியுடனும் இணைக்கப்பட்டுள்ளது.  
பெரிய நகரங்களான சென்னைக்கு 30பேருந்துகளும், சேலத்திற்கு 8 பேருந்துகளும், பெங்களூருக்கு 3பேருந்துகளும், திருச்சிக்கு 1பேருந்து வீதமும் மற்றும் 30கி.மீ. தொலைவுள்ள கிராமப்புறங்களை இணைக்கும் வகையில் 12பேருந்துகளும் திருவத்திபுரம் பேருந்து நிலையத்திலிருந்து இயக்கப்படுகின்றன.
| ஆரணி மார்க்கமாக | ஆரணி, திருவண்ணாமலை, படவேடு, போளூர், சேலம், ஒகேனக்கல், தருமபுரி, திருச்சி, சிதம்பரம், செங்கம், பெங்களூரு, கிருஷ்ணகிரி, ஓசூர் செல்லும் பேருந்துகள் |  |
| --- | --- | --- |
| காஞ்சிபுரம் மார்க்கமாக | காஞ்சிபுரம், சென்னை, அரக்கோணம், திருத்தணி, திருப்பதி, தாம்பரம், அடையாறு, பூந்தமல்லி செல்லும் பேருந்துகள் |  |
| வந்தவாசி மார்க்கமாக | வந்தவாசி, மேல்மருவத்தூர், திண்டிவனம், புதுச்சேரி, விழுப்புரம், திருச்சி செல்லும் பேருந்துகள் |  |
| பெரணமல்லூர் மார்க்கமாக | பெரணமல்லூர், சேத்துப்பட்டு, திருவண்ணாமலை போளூர்<nowiki/>செல்லும் பேருந்துகள் |  |
| ஆற்காடு மார்க்கமாக | ஆற்காடு, வேலூர், திருப்பதி, பெங்களூரு, ஓசூர், ஆம்பூர், குடியாத்தம் செல்லும் பேருந்துகள் |  |
| வெம்பாக்கம் மார்க்கமாக | பெருங்கட்டூர், வெம்பாக்கம், பிரம்மதேசம், காஞ்சிபுரம், சென்னை செல்லும் பேருந்துகள் |  |
| கலவை மார்க்கமாக | கலவை, ஆற்காடு, வேலூர் செல்லும் பேருந்துகள் |  |
| பெரிய கொழப்பலூர் மார்க்கமாக | சேத்துப்பட்டு, அவலூர்பேட்டை, திருவண்ணாமலை, பெங்களூரு போளூர் செல்லும் பேருந்துகள் |  |
| வாழைப்பந்தல் மார்க்கமாக | ஆரணி, படவேடு செல்லும் பேருந்துகள் | } |
# செய்யாறு (திருவண்ணாமலை மாவட்டம்)

## போக்குவரத்து

### தொடருந்து போக்குவரத்து

2008ஆம் ஆண்டு நடைபெற்ற நிதிநிலை அறிக்கைக் கூட்டத்தொடரில் திண்டிவனம் - நகரி இரயில் பாதை திட்டம் அறிவிக்கப்பட்டது. இந்த இரயில் பாதை விழுப்புரம் மாவட்டம், திண்டிவனத்திலிருந்து, ஆந்திர மாநிலம், நகரி வரை அதாவது வந்தவாசி - செய்யாறு - ஆரணி - ஆற்காடு - இராணிப்பேட்டை - அரக்கோணம் மற்றும் திருத்தணி வழியாக இரயில் போக்குவரத்து இணைக்கும் வகையில் திட்டம் தீட்டப்பட்டு அதற்கான இரயில் பாதை அமைக்கும் பணிகள் நடைபெற்று வருகின்றன..  
செய்யாரிலிருந்து 33 கி.மீ. தொலைவுள்ள காஞ்சிபுரம் தொடருந்து நிலையத்திலிருந்து சென்னை, திருப்பதி, மும்பை, புதுச்சேரி, விழுப்புரம் ஆகிய நகரங்களை இணைக்கும் வகையில் தொடருந்து வசதி உள்ளது. அதேபோல் செய்யாரிலிருந்து 67 கி.மீ. தொலைவில் உள்ள வேலூர் காட்பாடி இரயில் நிலையத்திலிருந்து வடமாநிலங்களுக்கும் மற்றும் செய்யாரிலிருந்து 58 கி.மீ. தொலைவிலுள்ள திண்டிவனம் தொடருந்து நிலையத்திலிருந்து தமிழகத்தின் தென் மாவட்டங்களுக்கு செல்ல தொடருந்து வசதிகள் உள்ளன.
# செய்யாறு (திருவண்ணாமலை மாவட்டம்)

## விமான போக்குவரத்து

செய்யாறில் தற்போது விமான போக்குவரத்து வசதிகள் ஏதுமில்லை. செய்யார் இல் இருந்து சென்னை விமான போக்குவரத்து 93 கி.மீ. தொலைவில் அமைந்துள்ள சென்னை மீனம்பாக்கம் சர்வதேச விமான நிலையம் மூலம் செய்யலாம். அதுமட்டுமின்றி, சென்னையின் 2 வது விமான நிலையம் அமைக்க செய்யூர், செய்யாறு, பரந்தூர், மாமண்டூர் ஆகிய ஏதாவது ஒரு பகுதியில் அமைக்க பரிசீலனை செய்வதாக அறிவித்தது. ஆனால் செய்யாறு, மாமண்டூர், செய்யூர் ஆகிய பகுதிகளில் விமான நிலையம் அமைக்க போதிய இடவசதி இல்லாத காரணத்தினாலும் மற்றும் சரியான சாலை வசதி இல்லாத காரணத்தினாலும்
ஆனால் இந்த திட்டம் காஞ்சிபுரம் பகுதிக்கு அருகில் பரந்தூர் பகுதியை தேர்வு செய்யப்பட்டது.
# செய்யாறு (திருவண்ணாமலை மாவட்டம்)

## தொழில்வளம்

2008 ஆம் ஆண்டிற்கு முன்னர் வரை தொன்றுதொட்டு செய்யார் மக்களுக்கு வேளாண்மை சார்ந்த தொழிலும் நெசவுத் தொழிலும் மட்டுமே முக்கிய தொழில்களாக இருந்தன. நகருக்கு வெளியே ஆற்காடு - வந்தவாசி - திண்டிவனம் சாலையில் திருவத்திபுரத்தில் இருந்து 5 கி.மீ. தொலைவில் தமிழ்நாட்டின் முக்கிய சர்க்கரை ஆலைகளுள் ஒன்றான செய்யார் கூட்டுறவு சர்க்கரை ஆலை உள்ளது. இங்கு "15மெகாவாட் இணை மின் உற்பத்தி நிலையமும் செயல்படுகின்றது", ஆவின் பால் பதனிடு நிலையமும் அமைந்துள்ளது. சுற்றுப்புற கிராமங்களிருந்து நாள்தோறும் சேகரிக்கப்படும் பால் குளிரூட்டப்பட்டு சென்னைக்கு செல்கிறது. இவை தவிர தனியாருக்கு சொந்தமான பெரிய பால்கோவா செய்யார் பால்கோவா தயாரிப்பகமும் உள்ளது. இங்கு நாள்தோறும் தயாராகும் பால்கோவா சென்னை, ஓசூர் மற்றும் சேலம் ஆகிய நகரங்களுக்கு தினமும் அனுப்பப்படுகிறது. அரசின் நேரடி நெல்கொள்முதல் நிலையமும் உழவர்சந்தையும் சுற்றுப்புற கிராமங்களிருந்து வரும் விவசாயிகளுக்கு பலன் அளிக்கின்றன.  
செய்யாரிலிருந்து ஐந்து கிலோ மிட்டர் தொலைவில் உள்ள ஜடேரி என்னும் கிராமத்தில் இருந்து வைணவர் நெற்றிகளில் இடும் திருமண் என்னும் நாம கட்டி இந்த கிராம மண்ணில் இருந்து வெட்டி எடுக்கப்படுகிறது. இந்த நாமக்கட்டி புவிசார் குறியீடும் பெற்றுள்ளது
# செய்யாறு (திருவண்ணாமலை மாவட்டம்)

## தொழில்வளம்

### செய்யார் சிப்காட்

செய்யார் பகுதியில் ஏற்கனவே இரண்டு சிப்காட் தொழிற்பேட்டைகள் இயங்கும் நிலையில் மூன்றாவது சிப்காட் தொழிற்பேட்டையை அமைக்க, மேல்மா, குறும்பூர், நர்மாபள்ளம், காட்டுக்குடிசை, தேத்துறை, இளநீர்குன்றம், வட ஆளப்பிறந்தான், அத்தி, சௌந்தரபாண்டியபுரம், மணிப்புரம், நெடுங்கல், வீரம்பாக்கம் உள்ளிட்ட 12 கிராமங்களில் இருந்து 3,174 ஏக்கர் நிலத்தை கையகப்படுத்த தமிழ்நாடு அரசு முடிவுசெய்தது. இதற்கு எதிர்ப்பு தெரிவித்து கிராம மக்கள் போராடி வருகின்றனர்.  
தமிழ்நாடு அரசின் தொழில் முன்னேற்ற கழகத்தின் சார்பில் செய்யாருக்கு அருகில், ஆரணி - காஞ்சிபுரம் சாலையில் உள்ள வெம்பாக்கம் வட்டம் மாங்கால் கூட்டு சாலை அருகே செய்யார் தொழிற்பேட்டை (Cheyyaru SIPCOT) மற்றும் சிறப்பு பொருளாதார மண்டலமும் (SEZ) அமைக்கப்பெற்று வருகின்றன. இந்த சிப்காட் நிறுவனம் காஞ்சிபுரம் நகரிலிருந்து 10 கி.மீ. தொலைவிலும், திருவத்திபுரம் நகரிலிருந்து 17 கி.மீ. தொலைவிலும், ஆரணியில் இருந்து 49 கி.மீ. தொலைவிலும் மற்றும் வந்தவாசியிலிருந்து 27கி.மீ. தொலைவிலும் அமைந்துள்ளது. இது சென்னைக்கு அருகில் உள்ளதாலும் திருப்பெரும்புதூர் மற்றும் ஒரகடம் தொழிற்பேட்டைகளின் இடப்பற்றாக் குறையை நீக்க மாற்று இடம் தேவைப்படுவதாலும் இந்தப் பகுதி தேர்ந்தெடுக்கப்படுள்ளது. ஆரம்பிக்கப்பெற்று இரு ஆண்டுகளில் தைவான் நாட்டின் Nike & Lotus காலணி தயாரிப்பகம், அசோக் லே-லாண்டின் அலுமினிய வார்ப்பகம், Llyods ஆகிய நிறுவனங்கள் உற்பத்தியைத் தொடங்கியது .செய்யார் சிப்காட்டில் மஹேந்திரா மற்றும் ஸ்விங்ஷட்டர் ஆகிய பெரு நிறுவனங்கள் உற்பத்தி செய்யப்படுகிறது. மேலும் இந்நிறுவனத்தின் மூலம் ஏராளமான படித்த வேலையில்லாத இளைஞர்கள் பயன்பெறும் வகையில் அமைந்துள்ளது. அதேபோல், 660 ஏக்கர் பரப்பளவில் 770 கோடி செலவில் மருந்தியல் தொழிற்பூங்கா வேலைப்பாடுகளும் நடைபெற்று வருகிறது.
# செய்யாறு (திருவண்ணாமலை மாவட்டம்)

## கல்வி

செய்யாறு திருவண்ணாமலை மாவட்டத்தில் ஒரு கல்வி மாவட்டமாகும். இந்த பள்ளிக் கட்டிடம் ஆகஸ்ட் 31, 1917 இல் திறக்கப்பட்டது. அறிஞர் அண்ணா அரசு கலை கல்லூரி 1967 ஆம் ஆண்டு நிறுவப்பட்டது. இக்கல்லூரி 69 ஏக்கரில் பரந்து விரிந்துள்ளது. இந்த கல்லூரி முதலில் சென்னை பல்கலைக்கழகத்தில் இணைந்தது. 2002 ஆம் ஆண்டு திருவள்ளுவர் பல்கலைக்கழகம் உருவாக்கப்பட்ட பின்னர், திருவள்ளுவர் பல்கலைக்கழகத்தில் இணைந்தது. இக்கல்லூரி தேசிய மதிப்பீடு மற்றும் அங்கீகரிப்பு சபையினால் மூன்று நட்சத்திர அந்தஸ்தை பெற்றுள்ளளது. இது பி.ஏ., எம்.ஏ., பி.எஸ்ஸி., எம்.எஸ்ஸி. மற்றும் பிஎச்.டி. படிப்புகளை வழங்குகிறது. சமீபத்தில் அரசு பாலிடெக்னிக் கல்லூரியும் இங்கு தொடங்கப்பட்டுள்ளது .
# செய்யாறு (திருவண்ணாமலை மாவட்டம்)

## அருள்மிகு வேதபுரீஸ்வரர் ஆலயம்

அருள்மிகு பாலகுஜாம்பிகை உடனுறை வேதபுரீஸ்வரர் ஆலயம் தொண்டை மண்டலத்தின் பாடல்பெற்ற தலங்களுள் எட்டாவது தலமாகும். இங்கு சிவன் வேதங்களை புரிபவனாக கிழக்கு நோக்கி அமைந்துள்ளார். சிவனடியார் ஒருவர் நதிக்கரையில் பனை மரங்களை நட்டு சிவனை வணங்கி வந்தார். அப்பனை மரங்கள் அனைத்தும் கனி தராத ஆண் பனைகளாகின. இதனைக் கண்டு, சமணர், அச்சிவனடியாரை ஏளனம் செய்தனர். இதனைச் செவியுற்ற திருஞானசம்பந்தர் சமணர்களோடு சொற்போரில் ஈடுபட்டார். இருவரும் தத்தம் இறைவனை வேண்டி தமிழ் செய்யுள் ஏற்றி செய்யாற்றில் விட்டனர். திருஞானசம்பந்தரின் செய்யுள் எதிர் நீந்தி செய்யாறைவென்றான் என்னும் ஊரில் கரை ஒதுங்கியது. சமணர்களின் செய்யுள் ஆற்றின் வெள்ளத்தில் அடித்துச் செல்லப்பட்டு அனகப்பதூர் எனுமிடத்தில் ஒதுங்கியது. திருஞானசம்பந்தர் சிவனை வேண்டி பத்து பதிகங்களைப் பாடி ஆண் பனைகளை குழையீன்ற வைத்தார். இன்றும் இத்தல விருட்சமான பனை மரங்கள் கார்த்திகை மாதத்தில் ஆண் பனைகளாக பனை பூக்களையும், சித்திரை மாதத்தில் பெண் பனைகளாக பனை கனிகளையும் ஒரே மரத்தில் விளைவிக்கின்றன. இது வேறு எங்கும் இல்லாத தாவரவியல் விந்தை ஆகும். சிவனை நோக்காது வாயிலை நோக்கி அமர்ந்துள்ள நந்தி இக்கோவிலின் இன்னொரு சிறப்பாகும். வேதங்களை புரியும் இறைவனுக்கு இடையூறுகள் வராமலிருக்க நந்தி சிவனை நோக்காமல் வாயிலை நோக்கி காவல்காப்பதாக நம்பப்படுகிறது. ஒரு சமயம் சிவபக்தரான தொண்டை மன்னனை எதிரிகளிடமிருந்து காப்பதற்காக வாயிலை நோக்கி நந்தி திரும்பியது எனும் செவி வழி கதையும் வழக்கில் உண்டு.
உட்பிராகாரத்தில், உயரமான பீடத்தில் நாகலிங்கம் சந்நிதி அமைந்துள்ளது. ஞானசம்பந்தர், திருவோத்தூர் தலம் வந்தபோது, அவரை வெறுக்கும் சமணர்கள் ஒரு வேள்வி செய்து, ஐந்து தலைகளை உடைய ஒரு பாம்பை ஞானசம்பந்தர் மீது ஏவினார்கள். அப்போது, இத்தல இறைவன் ஒரு பாம்பாட்டியாக வந்து, ஐந்து தலை நாகத்தின் தலை மீது ஏறி அதை அடக்கி ஆலயத்தினுள் வந்து அமர்ந்தார். அதுவே இந்த நாகலிங்கம் சந்நிதி. இந்த நாகலிங்கத்தை வழிபட்டுவர, நாக தோஷங்கள் விலகும். நாகலிங்கத்தின் நேர் பார்வையில் சனி பகவான் சந்நிதி அமைந்துள்ளது. ஆகையால், சனியால் ஏற்படும் தொல்லைகள், தோஷங்கள், நாகலிங்கத்தை வழிபடுவதால் தீரும். திருமணம் ஆகாதவர்கள், சனிக்கிழமைகளில் இந்தச் சந்நிதியில் 9.30 - 10.30 மணியளவில் சிறப்பு பூஜை நடைபெரும் அந்தசமையத்தில் தீபமேற்றி வழிபட்டால் விரைவில் திருமணம் நடைபெறும் என்று ஐதீகம்.  
ஒரே இடத்தில ஐம்பூத(பஞ்ச)தலங்கள், ஆறடி உயரத்தில் தென்முகக் கடவுள் ஆகியவையும் இத்தலத்தின் சிறப்புகளாகும். தொண்டை மன்னர்கள், பல்லவர்கள், விஜய நகர மன்னர்கள் மற்றும் சோழர்கள் இத்தலத்திற்கு திருப்பணிகள் செய்தனர். கோவிலின் உட்பிரகாரத்தில் உள்ள கன்னட, தெலுங்கு மொழி கல்வெட்டுகள் விஜயநகர மன்னர்களின் பங்களிப்பையும், 11 ஆம் மற்றும் 13 ஆம் நுற்றாண்டைச் சேர்ந்த சோழர்களின் குறிப்புகளும் இக்கோவிலின் வரலாற்றை பறைசாற்றுகின்றன. சித்திரை மாதத்தில் நடைபெறும் ஆற்றுத்திருவிழா, பங்குனி தெப்பல் திருவிழா, மாசி அப்பாவு - தோப்பு திருவிழா மற்றும் தை மாதம் பத்து நாட்கள் நடைபெறும் இரதசப்தமி பிரம்மோற்சவம் ஆகியவை சிறப்பாக ஆண்டுதோறும் நடைபெறும் கோலாகலங்களாகும். தினமும் நான்குகால பூஜைகள், பிரதோச சிறப்பு வழிபாடுகளும் நடைபெறுகின்றன.
# செய்யாறு (திருவண்ணாமலை மாவட்டம்)

## அரசியல்வாதிகள்

- புலவர் கா. கோவிந்தன் - தமிழ்நாடு சட்டப்பேரவைத் தலைவர்
# பர்வதராஜகுலம்

**பர்வதராஜகுலம்** (*Parvatha Rajakulam*) அல்லது **செம்படவர்** (*Sembadavar*) எனப்படுவோர் இந்திய மாநிலங்களான, தமிழ்நாடு மற்றும் புதுச்சேரி பகுதிகளில் சோழ மண்டல கடற்கரையில் வாழுகின்ற ஒரு மீனவ சமூகத்தினர் ஆவர். இச்சமூகத்தினர் **செம்படவர்** என்னும் பெயரையே முதன்மையாக பயன்படுத்துகின்றனர்.  
இச்சமூகத்தினர் ஆந்திரா மற்றும் தெலுங்கானாவில் *சம்பூனி ரெட்டி* என்ற பெயரில் உள்ளனர். இவர்களின் தோற்றம் குறித்து பல கோட்பாடுகள் உள்ளன, ஆனாலும் அவை பண்டைய காலங்களிலிருந்து தமிழ்நாடு மற்றும் புதுச்சேரி பகுதியில் பதிவு செய்யப்பட்டுள்ளன.
# பர்வதராஜகுலம்

## சொற்பிறப்பு

*செம்படவர்* என்ற பெயர் புராண ரீதியாக இந்து கடவுளான, சிவனுடன் இணைக்கப்பட்டுள்ளது. இந்த பெயர் *சம்பு* என்ற தமிழ் சொற்களிலிருந்து பெறப்பட்டது, சிவன் மற்றும் படவர் என்ற பெயர் படகு வீரர்கள், அதாவது "சிவனின் படகு வீரர்கள்" என்று பொருள்படும். இந்த பெயர் *செம்* என்பதிலிருந்து பெறப்பட்டிருக்கலாம், இதற்கு *நல்லது* என்று பொருள் மற்றும் படவர் என்பதுடன் சேர்த்து, "நல்ல படகு வீரர்கள்" என்பதாகும்.  
இவர்கள் தமிழ்நாடு அரசு இடவொதுக்கீட்டுப் பட்டியலில், மிகவும் பிற்படுத்தப்பட்ட பிரிவில் உள்ளனர்.
# 1475

**1475** (**MCDLXXV**) பழைய யூலியன் நாட்காட்டியில் ஒரு ஞாயிற்றுக்கிழமையில் ஆரம்பமான ஒரு சாதாரண ஆண்டாகும்.
# 1475

## நிகழ்வுகள்

- சனவரி 10 &ndash; மோல்தாவிய-உதுமானியப் போர்கள்: வாசுலி சமரில் மோல்தாவியாவின் மூன்றாம் இசுட்டீவன் இரண்டாம் முகமது தலைமையிலான உதுமானியப் பேரரசைத் தோற்கடித்தார்.
- சூலை 4 &ndash; பர்கண்டியப் போர்கள்: இங்கிலாந்தின் நான்காம் எட்வர்டு பிரான்சிற்கு எதிரான பர்கண்டி கோமகனுக்கு ஆதரவாக கலேயில் தரையிறங்கினார்.
- ஆகத்து 29 &ndash; பிரான்சுக்கும் இங்கிலாந்துக்கும் இடையே இடையே இடம்பெற்ற குறுகிய போர் முடிவுக்கு வந்தது.
- நவம்பர் 14 &ndash; பவாரியாவின் இளவரசர் ஜார்ஜிற்கும், இளவரசி எட்விக் ஜாகிலனுக்கும் இடையே பெரும் தெருக்கூத்து திருமணம் இடம்பெற்றது.
# 1475

## பிறப்புகள்

- மார்ச் 6 &ndash; மைக்கலாஞ்சலோ, இத்தாலிய சிற்பி (இ. 1564)
# சின்னாறு - பெரம்பலூர் மாவட்டம்

**சின்னாறு** பெரம்பலூர் மாவட்டத்தில் ஓடும் ஒரு சிறு ஆறாகும். பெரம்பலூர் மாவட்டம் வேப்பந்தட்டை பகுதியில் உற்பத்தியாகி, அரியலூர் மாவட்டம் சன்னாசிநல்லூர் அருகே வெள்ளாற்றில் கலக்கிறது.  
வருடத்தில் சுமாராக ஆறுமாதங்கள் நீர் பாயும் இந்த சிறு நதியின் மூலம் சுமார் மூன்றாயிரத்திற்கும் அதிகமாக ஏக்கர் விவசாய நிலங்கள் பாசனவசதி பெறுகின்றன. மேலும் 15-க்கு மேற்பட்ட கிராமங்களுக்கு குடிநீர் மற்றும் அத்தியாவசியத் தேவைகளுக்கு இன்றியமையாத ஒன்றாக திகழ்கிறது.
# சின்னாறு - பெரம்பலூர் மாவட்டம்

## சின்னாறு அணை

இவ்வாற்றின் குறுக்கே எறையூர் (பெரம்பலூர்) அருகே சின்னாறு அணை - பெரம்பலூர் மாவட்டம் 1958 இல் கட்டப்பட்டுள்ளது.<ref>
# ஆனைவாரி ஓடை

**ஆனைவாரி ஓடை** தமிழ்நாட்டில் பெரம்பலூர் மாவட்டம், குன்னம் வட்டத்தில் ,சித்தளி அருகே இந்த ஓடையானது துவங்குகின்றது. அசூர்,அந்தூர்,வரகூர்,புதுவேட்டக்குடி,துங்கபுரம்,காரைப்பாடி,குழூமூர் வழியாக கடலூர் மாவட்டம் பெண்ணாடம் அருகே ஆனைவாரி ஓடையானது வெள்ளாற்றில் கலக்கின்றது.  
சிறு ஓடையாக இருந்தாலும் இவ்வோடையின் மூலம் கிடைக்கப்பெறும் நீரானது ஆயிரத்திற்கும் அதிகமாக ஏக்கர் விவசாய நிலங்கள் பாசனவசதி பெற உதவுகின்றன. மேலும் இப்பகுதி கிராமங்களுக்கு அத்தியாவசியத் தேவைகளுக்கு இன்றியமையாத ஒன்றாக திகழ்கிறது.  
காரைப்பாடி பகுதியில் கட்டப்பட்டு வரும் தடுப்பணையால் இப்பகுதியில் கூடுதலான நிலங்களில் விவசாயம் செய்ய வழி ஏற்படும்.  
இதன் கிளை ஓடைகள் மற்றும் ஏரிகள் மூலம் பெரம்பலூர் மாவட்டம் வேப்பூர் ஒன்றியத்தில் தெற்கு பகுதியில் ஏழு ஊர்கள் பயன்பெறும்.
# சுரேஷ் ஜோஷி

**சுரேஷ் ஜோஷி** அல்லது **பையாஜி**, இராஷ்டிரிய சுயம்சேவாக் சங்கத்தின் உயர்ந்த பதவிகளில் ஒன்றான பொதுச் செயலர் பதவியில் உள்ளவர். நாக்பூரில் கூடிய அகில பாரத பிரதிநிதிகள் சபையால், 70 வயதான **பையாஜி**, நான்காம் முறையாக இராஷ்டிரிய சுயம்சேவாக் சங்கத்தின் பொதுச்செயலராக போட்டியின்றித் தேர்ந்தெடுக்கபட்டார். தற்போதைய இவரது பதவிக்காலம் மார்ச் 2018 - 2021 ஆகும்.  
இதற்கு முன்னர் ராஷ்டிரிய சுயம்சேவாக் சங்கத்தின் பொதுச்செயலராக எச். வி. சேசாத்திரி 1987 முதல் 2000 முடிய 13 ஆண்டுகள் பதவி வகித்தார்.
# தமிழ்நாடு தொழிலாளர் கல்வி நிலையம்

**தமிழ்நாடு தொழிலாளர் கல்வி நிலையம்** (The Tamil Nadu Institute of Labour Studies) என்பது தமிழ்நாட்டின், சென்னையில் அமைந்துள்ள ஒரு கல்லூரி ஆகும். இது 1973 ஆம் ஆண்டில் நிறுவப்பட்டது. இந்த கல்லூரியானது சென்னைப் பல்கலைக்கழகத்துடன் இணைவுபெற்றுள்ளது. இந்த கல்லூரியில் தொழிலாளர் மேலாண்மையில் இளங்கலை மற்றும் முதுகலை பட்டப்படிப்புகளை வழங்குகிறது.
# சர் தியாகராயா கல்லூரி

**சர் தியாகராயா கல்லூரி** (Sir Theagaraya College) என்பது இந்தியாவின், தமிழ்நாட்டின், சென்னை, பழைய வண்ணாரப்பேட்டையில் அமைந்துள்ள கல்லூரி ஆகும். இந்த கல்லூரியானது சென்னைப் பல்கலைக்கழகத்துடன் இணைவுபெற்றுள்ளது. இங்கு கலை மற்றும் அறிவியல் படிப்புகளாக பி.ஏ. வரலாறு, பி.ஏ. பொருளாதாரம், பி.எஸ்சி வேதியியல், இயற்பியல், தாவரவியல், விலங்கியல், பி.காம் பொது, எம்.ஏ வரலாறு, எம்.ஏ பொருளாதாரம், எம்.எஸ்சி விலங்கியல், முனைவர் பட்டப் படிப்பு முழுநேரம் மற்றும் பகுதி நேரமாக வரலாறு, பொருளாதாரம், விலங்கியல். சுயநிதியில் (இரண்டாம் வேலைநேரத்தில்) இளங்கலைப் பாடங்களாக பிசிஏ (கணினி பயன்பாட்டு இளங்கலை), பிபிஏ (வணிக நிர்வாகத்தில் இளங்கலை) பிஎஸ்சி கணினி அறிவியல், பி. காம் பொது, பி.காம் கணினி பயன்பாடு, பி.காம் கணக்கியல் மற்றும் நிதி, மற்றும் பி. காம் மெருவணிக செயலாளர். முதுகலைப் படிப்புகளானது 2019-2020 கல்வியாண்டில் தொடங்கப்பட்டு கீழ்கண்ட பாடங்களான எம்.எஸ்சி, கணினி அறிவியல், எம்.காம் (பொது) ஆகியவை வழங்கப்படுகின்றன.
# ஸ்ரீ சங்கர்லால் சுந்தர்பாய் ஜெயின் மகளிர் கல்லூரி

**ஸ்ரீ ஷங்கர்லால் சுந்தர்பாய் ஷசுன் ஜெயின் மகளிர் கல்லூரி** (*Shri Shankarlal Sundarbai Shasun Jain College for Women*) என்பது தமிழ்நாட்டின், சென்னையில் அமைந்துள்ள ஒரு கலை, அறிவியல் கல்லூரி ஆகும். இது சென்னைப் பல்கலைக்கழகத்துடன் இணைவுபெற்றுள்ளது. புது தில்லி, பல்கலைக்கழக மானியக்குழுவின் அங்கீகாரம் பெற்ற இக்கல்லூரி தேசிய மதிப்பீடு மற்றும் தரச்சான்று அவையின் (என்ஏஏசி) ஏ- தரச்சான்றை பெற்றுள்ளது.
# ஸ்ரீ சங்கர்லால் சுந்தர்பாய் ஜெயின் மகளிர் கல்லூரி

## வரலாறு

1937ஆம் ஆண்டில் ஸ்ரீ ஸ்வேதாம்பரர் ஸ்டானக்வாசி சமண கல்வி சங்கம் நிறுவப்பட்டது. இந்த கல்விச் சங்கத்தின் ஒரு பிரிவாக ஸ்ரீ சங்கர்லால் சுந்தர்பாய் சசுன் ஜெயின் மகளிர் கல்லூரி உள்ளது. இந்தக் கல்லூரிக்கு தமிழ்நாடு அரசு 2004 செப்டம்பர் 16 அன்று அனுமதி வழங்கியது. இக்கல்லூரியானது 2005 மே 18-இல் சென்னைப் பல்கலைக்கழகத்தின் இணைவுபெற்றது.
# ஸ்ரீ சங்கர்லால் சுந்தர்பாய் ஜெயின் மகளிர் கல்லூரி

## கல்வி

இக்கல்லூரியில் 13 இளநிலை மற்றும் 3 முதுநிலைப் படிப்புகள் வழங்கப்படுகின்றன.
# ஸ்ரீ சங்கர்லால் சுந்தர்பாய் ஜெயின் மகளிர் கல்லூரி

## கல்வி

### வழங்கப்படும் பாடங்கள்

முதல் வேலைநேரம் ( முற்பகல்: 8.00 முதல் பிற்பகல் 12.40 வரை)  
வணிகவியல் படிப்புகள்  
- இளநிலை வணிகவியல் (ஹானர்ஸ்)
- இளநிலை வணிகவியல் (பொது)
- இளநிலை வணிகவியல் (கணக்கியல் மற்றும் நிதி)
- இளநிலை வணிகவியல் (பெருவணிக செயலாளர்)
- முதுநிலை வணிகவியல் (கணக்கியல் மற்றும் நிதி)
- எம்.பில் (வர்த்தகம்)  
அறிவியல் படிப்புகள்  
- இளமறிவியல் (கணினி அறிவியல்)
- இளமறிவியல் (கணிதம்)
- இளமறிவியல் (உளவியல்)
- பிசிஏ  
மேலாண்மைப் படிப்புகள்
- பிபிஏ (வணிக நிர்வாகம்)
- ஊடகம் மற்றும் தொடர்பியல் படிப்புகள்
- இளமறிவியல் (காட்சித் தொடர்பியல்)
- முதுநிலை (ஊடகம் மற்றும் தொடர்பியல்)  
இரண்டாம் வேலை நேரம் ( பிற்பகல்: 1.10 முதல் -5.50 வரை)  
வணிகவியல் படிப்புகள்  
- இளநிலை வணிகவியல் (பொது)
- இளநிலை வணிகவியல் (கணக்கியல் மற்றும் நிதி)
- இளநிலை வணிகவியல் (பெருவணிக செயலாளர்)
- இளநிலை வணிகவியல் (வங்கி மேலாண்மை)
- இளநிலை வணிகவியல் (கணினி பயன்பாடுகள்)
- இளநிலை வணிகவியல் (தகவல் அமைப்பு மேலாண்மை)  
அறிவியல் படிப்புகள்
- பி.சி.ஏ (கணினி பயன்பாடுகள்)
- முது அறிவியல் கணினி அறிவியல்  
சமய படிப்புகள்
- ஜைனவியல்- பட்டயப் படிப்பு
# சுரேஷ் ஹரிபிரசாத் ஜோஷி

**சுரேஷ் ஹரிபிரசாத் ஜோஷி** (**Suresh Hariprasad Joshi**) நவீனகால குஜராத்தி மொழி புதினம் மற்றும் சிறுகதை எழுத்தாளர், கவிஞர், மொழிபெயர்ப்பாளர், இலக்கிய விமர்சகர், கல்வியாளர், கட்டுரையாளர் என பன்முகத்தன்மை படைத்தவர்.
# சுரேஷ் ஹரிபிரசாத் ஜோஷி

## வாழ்க்கை

சுரேஷ் ஹரிபிரசாத் ஜோஷி தெற்கு குஜராத்தின் பர்தோலி அருகே வலோத் எனுமிடத்தில் 30 மே 1921-இல் பிறந்தவர். இவர் 1938-இல் பள்ளிப்படிப்பை முடித்தார். இவர் ஆங்கில மொழியில் இளங்கலை மற்றும் முதுகலை பட்டப்படிப்புகளை எல்பிங்ஸ்டோன் கல்லூரியில் 1945-இல் முடித்தார்.  
அதே ஆண்டில் கராச்சியில் உள்ள டி. ஜெ. சிங் கல்லூரியில் விரிவுரையாளராக பணியில் சேர்ந்தார். 1947-இல் சர்தார் படேல் பல்கலைக்கழகத்தில் பணியில் சேர்ந்தார். 1951-ஆம் ஆண்டு முதல் பரோடாவில் உள்ள பரோடா மகாராஜா சாயாஜிராவ் பல்கலைக்கழகத்தில் சேர்ந்து விரிவுரையாளர், பேராசிரியர், துறைத் தலைவர் போன்ற பதவிகளை வகித்து 1981-இல் பணி ஓய்வு பெற்றார்.
# அலெக்சாண்டர் அன்ஸ்ட்ரூதர் (நீதியரசர்)

**சர் அலெக்சாண்டர் அன்ஸ்ட்ரூதர்** (10 செப்டம்பர் 1769 - 16 சூலை 1819) என்பவர் இந்திய துணைக்கண்டத்தை, கிழக்கிந்திய நிறுவனம் ஆட்சிபுரிந்த காலத்தில் மதராஸ் மற்றும் மும்பை மாகாணங்களில் நீதிபதியாக இருந்தவராவார்.
# அலெக்சாண்டர் அன்ஸ்ட்ரூதர் (நீதியரசர்)

## வாழ்க்கை

அன்ஸ்ட்ரூதர் சர் ராபர்ட் அன்ஸ்ட்ரூதர் என்வரின் இரண்டாவது மகனாவார். இவர் ஏறக்குறைய 1792 மற்றும் 1797 க்கு இடையில் ஐக்கிய இராச்சியத்தின் நீதிமன்றம் மற்றும் பிரபுக்கள் அவை முடிவு செய்த வழக்குகளை, மேற்கோள் நோக்கத்திற்காக பதிப்பித்தார். இவை 1796 மற்றும் 1797 இல் மூன்று தொகுதிகளாக வெளியிடப்பட்டன, மேலும் 1817 இல் இவை இரண்டாவதாக மறுபதிப்பு செய்யப்பட்டன.  
அன்ஸ்ட்ரூதர் இந்தியாவிற்கு 1798 இல் வந்தார். இவர் 1803 இல் சென்னை அரசு தலைமை வழக்கறிஞராக நியமிக்கப்பட்டார். இதன்பிறகு 1812 மார்ச்சில் ஜான் ஹென்றி நியூபோல்ட்க்கு அடுத்து பம்பாய் உச்சநீதிமன்ற நீதியரசராக நியமிக்கப்பட்டார். இவர் இந்தியாவுக்குச் சென்றபோது *ஒளி, வெப்பம் மற்றும் மின்சாரம்* குறித்த ஒரு சிறிய படைப்பை எழுதினார்.  
அவர் மொரிசியசில் 1819 இல் இறந்தார்.
# ஹெர்பர்ட் அபிங்டன் டிராப்பர் காம்ப்டன்

**ஹெர்பர்ட் அபிங்டன் டிராப்பர் காம்ப்டன்** (Herbert Abingdon Draper Compton) (1770 - 14 சனவரி 1846) என்பவர் பம்பாய் உச்சநீதிமன்றத்தின் தலைமை நீதிபதியாகவும் , மதராஸ் மற்றும் கல்கத்தாவின் அரசுத் தலைமை வழக்குரைஞராவும் இருந்தார்.
# ஹெர்பர்ட் அபிங்டன் டிராப்பர் காம்ப்டன்

## ஆரம்பகால வாழ்க்கை

இவர் வால்டர் அபிங்டன் என்பவருக்கு ஒரே மகனாகப் பிறந்தார். பிரித்தானிய இராணுவத்தில் பணிக்கு சேர்ந்த இவர், பிரித்தானிய இந்தியாவில் உள்ள படைப்பிரிவுடன் பணியாற்றினார். இங்கிலாந்து திரும்பிய பின்னர் இவர் செய்தித்தாள்களில், குறிப்பாக 'பைலட்' இதழில் சிலகாலம் எழுதினார். பின்னர் சட்டம் பயின்றார். இதன் பிறகு நவம்பர் 22, 1808 இல் இலண்டன் நீதிமன்றங்களில் ஒன்றான லிங்கனிஸ் இன் வழக்கறிஞராக பதிவு செய்துகொண்டார்
# ஹெர்பர்ட் அபிங்டன் டிராப்பர் காம்ப்டன்

## தொழில்

டிராப்பர் காம்ப்டன் 1719 இல் இந்தியாவில் வந்து புனித ஜார்ஜ் கோட்டையில் வழக்கறிஞராக பதிவுசெய்துகொண்டார். அதன்பிறகு 1822 ஆம் ஆண்டில் மதராஸ் மற்றும் கல்கத்தா அரசு தலைமை வழக்கறிஞராக நியமிக்கப்பட்டார். 1831 ஆம் ஆண்டில் அவர் மும்பாயின் தலைமை நீதிபதியாக ஆனார் ஓய்வுக்குப் பிறகு அவர் இங்கிலாந்து திரும்பி 1846 இல் ஹைட் பார்க் கார்டனில் உள்ள அவரது வீட்டில் இறந்தார்.
# ஜான் புரூஸ் நார்டன்

**ஜான் புரூஸ் நார்டன்** (John Bruce Norton) (8 சூலை 1815 - 13 சூலை 1883) என்பவர் பிரித்தானிய வழக்கறிஞரும் கல்வியாளருமாவார். இவர் மதராஸ் மாகாணத்தின் தலைமை வழக்கறிஞராக பணியாற்றினார். இவர் வழக்கறிஞரும் இந்திய விடுதலை இயக்க செயற்பாட்டாளருமான எர்ட்லி நார்டனின் தந்தை ஆவார் .
# ஜான் புரூஸ் நார்டன்

## ஆரம்பகால வாழ்க்கை

ஜான் புரூஸ் நார்டன் 1815 இல் லண்டனில் பிரித்தானிய படை வீரரும், வழக்கறிஞருமான ஜான் டேவிட் நார்டனுக்கு (1787-1843) மகனாகப் பிறந்தார். ஜான் டேவிட் நார்டன் 1841–42ல் சென்னை உச்ச நீதிமன்ற நீதிபதியாக பணியாற்றினார். ஜான் புரூஸ் நார்டன் தனது கல்வியை ஹாரோ மற்றும் ஆக்ஸ்போர்டில் உள்ள மெர்டன் கல்லூரியில் பயின்றார் . பின்னர் சட்டம் பயின்ற இவர் 1841 இல் லிங்கனின் இன் நீதிமன்றத்தில் வழக்கறிஞராக பதிவுசெய்து கொண்டார்.  
நார்டன் ஒரு ஆர்வமிக்க துடுப்பாட்ட வீரராக இருந்தார். 1832-33 காலக்கட்டத்தில் ஹாரோ கிரிக்கெட் லெவனில் விளையாடினார்.
# ஜான் புரூஸ் நார்டன்

## தொழில்

நார்டன் தனது தந்தையுடன் 1842 இல் இந்தியாவுக்குச் சென்று சென்னை வழக்கறிஞர் வேலையைத் தொடங்கினார். 1845 ஆம் ஆண்டில் அரசாங்க வழக்கறிஞராக நியமிக்கப்பட்ட இவர் 1845 முதல் 1862 வரை பணியாற்றினார். 1863 ஆம் ஆண்டில் இவர் சென்னை அரசு தலைமை வழக்கறிஞராக நியமிக்கப்பட்டார். இப்பதவியல் 1863 முதல் 1871 இல் ஓய்வு பெறும் வரை பணியாற்றினார்.  
நார்டன் 1843இல் சென்னையின் ஷெரீஃப்பாக நியமிக்கப்பட்டார். இப்பதவியல் 1843 முதல் 1845 வரை இவர் இருந்தார். மேலும் இவர் சென்னை சட்டமன்ற உறுப்பினராக 1862 முதல் 1868 வரை இருந்தார்.
# கல்வி தொலைக்காட்சி (தமிழ்நாடு)

**கல்வி தொலைக்காட்சி** (Education TV) என்பது தமிழக அரசின் பள்ளிக்கல்வித்துறையால் கல்வி சார்ந்த நிகழ்ச்சிகளுக்காக தொடங்கப்பட்டுள்ள ஒரு அலைவரிசை ஆகும். இத்தொலைக்காட்சியின் நிகழ்ச்சிகள் 2019 ஆம் ஆண்டு ஆகத்து 26 ஆம் நாள் முதல் ஒளிபரப்பப்படுகிறது. கல்வி தொலைக்காட்சியின் நிகழ்ச்சிகள் தொடங்கும் விழாவானது சென்னை, கோட்டூர்புரத்தில் உள்ள அண்ணா நூற்றாண்டு நூலகத்தில் நடைபெற்றது. விழாவில் முதலமைச்சர் பழனிச்சாமி, துணை முதலமைச்சர் ஓ. பன்னீர்செல்வம், பள்ளிக்கல்வித்துறை அமைச்சர் செங்கோட்டையன், அமைச்சர்கள், சட்டமன்ற உறுப்பினர்கள், கல்வித்துறை அலுவலர்கள் கலந்து கொண்டனர்.  
இத்தொலைக்காட்சியின் நிகழ்ச்சிகளை அரசு கம்பிவழித் தொலைக்காட்சியில் 200 எண் கொண்ட அலைவரிசையில் காணலாம் எனத் தெரிவிக்கப்பட்டுள்ளது. இத்தொலைக்காட்சியில் பள்ளி மாணவர்களுக்கான கல்வி தொடர்பான நிகழ்ச்சிகள், வேலைவாய்ப்பு மற்றும் சுய தொழில் கற்றல் தொடர்பான நிகழ்ச்சிகள் ஒளிபரப்பப்பட உள்ளதாக தெரிவிக்கப்பட்டுள்ளது. கல்வியாளர்களின் கலந்துரையாடல்கள், நுழைவுத் தேர்வு குறித்த விளக்கங்கள் புதிய முறையில் கற்பிக்கும் ஆசிரியர்களின் நேர்காணல், கல்வி உதவித்தொகைகளுக்கு விண்ணப்பிக்கும் முறை, மாணவர்களின் புதிய கண்டு பிடிப்புகள், பாட வல்லுனர்கள் நடத்தும் சிறப்பு வகுப்புகள், விளையாட்டுப் போட்டிகள் போன்றவை கல்வி தொலைக்காட்சியில் ஒளிபரப்ப திட்டமிடப்பட்டுள்ள மேலும் சில நிகழ்ச்சிகள் ஆகும்.
# கம்பிமுள் வேலி

**கம்பிமுள் வேலி** (**Concertina wire** or **Dannert wire**) இச்சுருள் வடிவ கம்பிமுள் வேலிகள் இருநாட்டு எல்லைப்புறங்களிலும், கலவரப் பகுதிகளிலும் போராட்டாக்காரர்களை முன்னேற விடாமல் தடுப்பதற்கும், பாதுகாக்கப்பட்ட பகுதிகளான சிறைச்சாலைகள், திறந்தவெளி தடுப்பு முகாம்கள் மற்றும் இராணுவ முகாம்களில் தீயவர்கள் உட்புகாமல் தடுக்கப் பயன்படுத்தப்படுகிறது. இக்கம்பி முள் வேலிகளில் பட்டை வடிவத்தில் கூர்மையான இரும்பு முட்கள் கொண்டது. இக்கம்பிமுள் வேலிச் சுருள்களை கைகளால் எளிதாகவும், விரைவாகவும் விரிக்கவும், சுருட்டவும் முடியும் என்பதால், குறைந்த நேரத்தில் இதனை அமைக்க இயலும்.  
இரண்டாம் உலகப் போரின் போது படைவீரர்களே முட்கம்பி வேலிகளை தயாரித்து பயன்படுத்தினர். தற்போது இந்த கம்பிமுள் வேலிகள் தொழிற்சாலைகளில் உற்பத்தி செய்கின்றனர்.
# கம்பிமுள் வேலி

## இந்தியாவில் கம்பிமுள் வேலிகள்

- வங்காளதேசத்திலிருந்து மக்கள் ஊடுவுருவி இந்தியாவுக்குள் குடியேறுவதை தடுக்க, இந்தியா - வங்காளதேசம் எல்லையைச் சுற்றி 2277 கிமீ நீளத்திற்கு, மேற்கு வங்காளம், அசாம், திரிபுரா, மிஸோரம், மேகாலயா என பல மாநிலங்களைத் தொட்டுச் செல்லும் முள்கம்பி வேலிகள் அமைக்கும் பணி டிசம்பர் 2009 அன்று முடிவடைந்தது.  
- இந்தியா - பாகிஸ்தான் எல்லைகளை வரையறுக்கும் கட்டுப்பாட்டுக் கோட்டை ஒட்டி, பாகிஸ்தான் நாட்டு தீவிரவாதிகளை இந்தியாவுக்குள் ஊடுருவ முடியாத அளவிற்கு இந்திய அரசு இந்தியாவின் குஜராத், இராஜஸ்தான், பஞ்சாப், ஜம்மு காஷ்மீர் எல்லைகளில் முட்கம்பி வேலி அமைத்துள்ளது.
# கம்பிமுள் வேலி

## இதனையும் காண்க

- முள்கம்பி
# முந்திரா வழக்கு

**முந்திரா முறைகேடு வழக்கு**, விடுதலை இந்தியாவில் அரசு தொடர்பாக பதிவான முதல் ஊழல் முறைகேடாகும். கொல்கத்தாவை தலைமையிடமாகக் கொண்ட **ஹரிதாஸ் முந்திரா** என்ற வணிகருக்குச் சொந்தமான நிறுவனப் பங்குகளை, 1957களில் அதன் உண்மையான சந்தை மதிப்பைவிட கூடுதல் மதிப்பில் ரூபாய் 1.26 கோடி பங்குகளை, இந்திய அரசு நிறுவனமான, இந்திய ஆயுள் காப்பீட்டுக் கழகம் வாங்கியதான குற்றச்சாட்டை மும்பை உயர்நீதிமன்றம் விசாரித்தது.  
இந்த வழக்கை விசாரித்த பம்பாய் உயர்நீதிமன்றத் தலைமை நீதிபதி சக்லா அளித்த அறிக்கையை அடுத்து நேருவின் அரசில் நிதி அமைச்சராக இருந்து, இந்த பங்கு வர்த்தகத்துக்கு அனுமதி தந்த டி. டி. கிருஷ்ணமாச்சாரி பதவி விலகினார்.  
இந்த வழக்கை மேலும் விசாரிக்க அப்போது பதவி நீட்டிப்பு பெற்று உச்சநீதிமன்ற நீதிபதியாக இருந்த விவியன் போஸ் தலைமையில் விசாரணைக் குழு அமைக்கப்பட்டது. விசாரணையில் உத்தரப்பிரதேச மாநில காங்கிரஸ் கட்சி குழுவிற்கு ரூபாய் 1.5 இலட்சமும், இந்திய தேசிய காங்கிரசு கட்சியின் மத்திய குழுவிற்கு ரூபாய் 1 இலட்சமும், **ஹரிதாஸ் முந்திரா** நன்கொடை அளித்ததற்கு கைம்மாறாகவே அவரது நிறுவனத்தின் பங்குகளை, இந்திய ஆயுள்காப்பீடு நிறுவனம், கூடுதல் விலை கொடுத்து வாங்கியதாக நீதிபதி விவியன் போஸ் கண்டறிந்தார்.  
10 சூன் 1959 அன்று புதுதில்லியில் நடைபெற்ற செய்தியாளர்கள் கூட்டத்தில், இந்தியப் பிரதமர் ஜவகர்லால் நேரு, நீதிபதி விவியன் போசின் இந்தக் குற்றச்சாட்டுகள் கற்பனை என்றும், நீதிபதி விவியன் போசுக்கு அறிவு குறைவு என்றும் நேரு விமர்சித்தார். பின்னர் தமது தவறை உணர்ந்த பிரதமர் ஜவகர்லால் நேரு நீதிபதிக்கு கடிதம் வாயிலாக மன்னிப்பு கேட்டுக்கொண்டார்.
# ராவலாகோட்

**ராவலாகோட்** (**Rawalakot**) , பாகிஸ்தான் நாட்டின் கட்டுப்பாட்டில் உள்ள ஆசாத் காஷ்மீர் பகுதியில் உள்ள பூஞ்ச் மாவட்டத்தின் நிர்வாகத் தலைமையிட நகரம் ஆகும். பிர் பாஞ்சல் மலைத்தொடரில், இந்தியா - பாகிஸ்தான் எல்லையில் உள்ள எல்லைக் கோட்டிற்கு அருகே உள்ளது.
# ராவலாகோட்

## அமைவிடம்

பிர் பாஞ்சல் மலைத்தொடரில் 5374 அடி உயரத்தில் ராவலாகோட் நகரம் உள்ளது. இது இந்தியாவின் பூஞ்ச் நகரத்திற்கு கிழக்கே 32 கி.மீ. தொலைவில் பாகிஸ்தானின் பூஞ்ச் மாவட்டத்தில் ராவலாகோட் நகரம் உள்ளது.
# ராவலாகோட்

## மக்கள்தொகை பரம்பல்

2015-ஆம் ஆண்டின் மக்கள்தொகை கணக்கெடுப்பின்படி, ராவலாகோட் நகரத்தின் மொத்த மக்கள்தொகை 78,800 ஆகும்.
# ராவலாகோட்

## பூஞ்ச் - ராவலாகோட் பேருந்து சேவைகள்

இந்தியாவின் பூஞ்ச் நகரத்தையும், பாகிஸ்தானின் ராவாலாகோட் நகரத்தையும் இணைக்கும் சாலைப்போக்குவரத்து பயணியர் பேருந்து சேவைகள் மற்றும் சரக்கு சேவைகள் 2005 மற்றும் 2008 முதல் துவங்கியுள்ளது.
# ஜான் டி. மைன்

**ஜான் டாசன் மைன்** (John Dawson Mayne) (1828-1917) என்பவர் பிரித்தானிய வழக்கறிஞர் மற்றும் சட்ட நிபுணர் ஆவார். இவர் மதராஸ் அரசு தலைமை வழக்கறிஞராகவும், ஐக்கிய இராச்சிய இன் பிரிவி கவுன்சிலும் பணியாற்றியவராவார். மேலும் இந்திய தண்டனைச் சட்டத்திற்கான மிகவும் தகுதிவாய்த புத்தகமாகக் கருதப்படும் *மேயின் இந்து லா* என்ற நூலின் ஆசிரியர் என்பதற்காகவும் இவர் நினைவுகூரப்படுகிறார். இவரது திருமண வாழ்க்கை ஒரு அவதூறால் பாதிக்கப்பட்டது, இது இவர் வீரத்திருத்தகை விருது பெறுவதைத் தடுத்தது.
# எச். எஸ். கன்னிங்காம்

**சர் ஹென்றி ஸ்டீவர்ட் கன்னிங்ஹாம்** (Sir Henry Stewart Cunningham) (1832-1920) என்பவர் ஒரு பிரித்தானிய வழக்கறிஞர் மற்றும் எழுத்தாளர் ஆவார், இவர் 1872 முதல் 1877 வரை மதராஸ் மாகாண மலைமை வழக்கறிஞராக பணியாற்றினார்.
# எச். எஸ். கன்னிங்காம்

## ஆரம்பகால வாழ்க்கை மற்றும் கல்வி

கன்னிங்ஹாம் 1832 ஆம் ஆண்டு ரெவ். ஜான் வில்லியம் கன்னிங்காம் என்பவரின் மகனாகப் பிறந்தார். கன்னிங்ஹாம் ஹாரோவில் கல்வி கற்றார். மேலும் ஆக்ஸ்போர்டின் டிரினிட்டி கல்லூரியில் சட்டம் பயின்று பட்டம் பெற்றார். இவர் 1859 இல் தன்னை வழக்கறிஞராகப் பதிவு செய்துகொண்டார்.
# எச். எஸ். கன்னிங்காம்

## தொழில்

வழக்கறிஞராகப் பதிவு செய்துகொண்ட கன்னிங்ஹாம் ஐக்கிய இராச்சியம் மற்றும் பிரித்தானிய இந்தியாவில் வழக்கறிஞர் தொழில் செய்தார். 1872 இல் சென்னை மாகாணத்தின் அரசு தலைமை வழக்கறிஞராக உயர்ந்தார். 1877 ஆம் ஆண்டில், கல்கத்தா உயர்நீதிமன்ற நீதிபதியாக நியமிக்கப்பட்டு 1877 முதல் 1887 வரை பணியாற்றினார். , 1876-78 ஆம் ஆண்டு காலக்கட்டத்தில் ஏற்பட்ட பெரும் பஞ்சத்தின் காரணங்களை ஆராய 1878 ஆம் ஆண்டு இந்திய பஞ்ச ஆணையத்தின் உறுப்பினராக நியமிக்கப்பட்டார்.
# எச். எஸ். கன்னிங்காம்

## இறப்பு

கன்னிங்ஹாம் 1920 இல் இறந்தார். முன்னதாக 1889 ஆம் ஆண்டு அவர் இந்தியப் பேரரசின் நைட் கமாண்டர் என கௌரவிக்கப்பட்டார் .
# எச். எஸ். கன்னிங்காம்

## படைப்புகள்

- *தி க்ரோனிகல்ஸ் ஆஃப் டஸ்டிபூர், எ டெல் ஆப் மார்டன் ஆங்கிலோ-இந்தியன் சொசைட்டி, தொகுதி 1*
- *தி க்ரோனிகல்ஸ் ஆஃப் டஸ்டிபூர், எ டெல் ஆப் மார்டன் ஆங்கிலோ-இந்தியன் சொசைட்டி, தொகுதி 2*
- *தி ஹெரியட்ஸ்*
- *வேட் ஆண்ட் தாரெஸ்*
- *ஏர்ல் கேனிங்*
- *லேட் லாரல்ஸ்*
# பேட்ரிக் ஓ 'சல்லிவன் (வழக்கறிஞர்)

**பேட்ரிக் ஓ 'சல்லிவன்** (Patrick O' Sullivan) (20 சனவரி 1835 - 25 பெப்ரவரி 1887) என்பவர் ஐரிசு வம்சாவளியைச் சேர்ந்த ஒரு பிரித்தானிய வழக்கறிஞர் ஆவார். இவர் மதராஸ் மாகாண அரசு தலைமை வழக்கறிஞராக 1877 முதல் 1882 வரையும், மதராஸ் சட்டமன்ற உறுப்பினராகவும் பணியாற்றினார்.  
இங்கிலாந்தின் கிரேஸ் இன்னில் சட்டம் பயின்ற இவர், 1864 இல் தன்னை வழக்கறிஞராக பதிவு செய்துகொண்டார்.  
இவர் இந்தியாவில் சிட்னி ஜேன் மூர் என்பவரை மணந்தார். இவர்களின் ஒரே மகனான, ஆர்தர், பிரித்தானிய இராணுவ அதிகாரியானார். ஆர்தர் 1914 கிறிஸ்துமஸ் சண்டையில் முக்கியப் பங்கு வகித்தார்.
# ஹேல் ஹோராஷியோ ஷெப்பார்ட்

**சர் ஹேல் ஹோராஷியோ ஷெப்பார்ட்** (Hale Horatio Shephard) (1842 - 19 ஏப்ரல் 1921) என்பவர் ஒரு பிரித்தானிய வழக்கறிஞர் ஆவார். இவர் 1885 இல் மதராஸ் மாகாணத்தின் அரசு தலைமை வழக்கறிஞராக பணியாற்றினார். மேலும் 1898 இல் மதராஸ் உயர்நீதிமன்றத்தின் தலைமை நீதிபதியாக செயல்பட்டார்.
# ஹேல் ஹோராஷியோ ஷெப்பார்ட்

## ஆரம்ப வாழ்க்கை

இவர் ஜான் ஷெப்பார்ட் என்வரின் மகனாவார். இவர் ஆக்ஸ்போர்டில் உள்ள ஏடன் மற்றும் பல்லியோல் கல்லூரியில் கல்வி பயின்றார். இவர் தன் சட்டப்படிப்பை இன்னர் டெம்பிளில் பயின்றார். 1867 இல் வழக்கறிஞராகப் பதிவு செய்துகொண்டார்.
# ஹேல் ஹோராஷியோ ஷெப்பார்ட்

## தொழில்

ஷெப்பர்ட் 1867 ஆம் ஆண்டு இவர் இந்தியவில் பாரிஸ்டராக வழக்கறிஞர் தொழிலில் நுழைந்தார். 1873 அக்டோபரில் மதராஸ் மாகாணக் கல்லூரியில் சட்டப் பேராசிரியராக நியமிக்கப்பட்டார். 1881 இல் மதராஸ் பல்கலைக்கழகத்தின் ஊழியராக நியமிக்கப்பட்டார். 1885 மார்ச்சில், இவர் மதராஸ் மாகாண அரசு தலைமை வழக்கறிஞராக நியமிக்கப்பட்டார். அதன் மூலம் மதராஸ் சட்டமன்ற உறுப்பினராகவும் நியமிக்கப்பட்டார்.  
1888 சனவரியில், இவர் மதராஸ் உயர்நீதிமன்ற தற்காலிக நீதிபதியாக நியமிக்கப்பட்டு, 1889 சூலையில் நிரந்தரமாக்கப்பட்டார். 1901 சூலையில் இவர் ஓய்வு பெறுவதற்கு முன் 1898 ஆம் ஆண்டில் மதராஸ் உயர்நீதிமன்ற தலைமை நீதிபதியாகவும் பணியாற்றினார்.  
1902 ஏப்ரலில் இவர் இந்திய அரசு தலைமைச் செயலாளரின் சட்ட ஆலோசகராகவும் வழக்குரைஞராகவும் நியமிக்கப்பட்டார்.  
அவர் 1908 இல் நைட் விருது பெற்றார் .  
ஷெப்பர்ட் 1921 ஏப்ரல் 19 அன்று பியாரிட்ஸில் இறந்தார்.
# ஹேல் ஹோராஷியோ ஷெப்பார்ட்

## குடும்பம்

மேஜர்-ஜெனரல் ஜே.டபிள்யூ ரைட்அவுட்டின் மகளான ஆக்னஸ் ரைட்அவுட்ட் என்பரவரை 1876 இல், ஷெப்பார்ட் மணந்தார். இவர்களின் இரண்டாவது மகனான கோர்டன் ஸ்ட்ராச்சி ஷெப்பார்ட் பிரிகேடியர் ஜெனரல் பதவிக்கு உயர்ந்தார், ஆனால் முதல் உலகப் போரில் கொல்லப்பட்டார்.
# நுகர்வோர் பாதுகாப்புச் சட்டம், 2019

**நுகர்வோர் பாதுகாப்புச் சட்டம், 2019 (**Consumer Protection Act, 2019**)** என்பது இந்திய பாராளுமன்றத்தில் இயற்றப்பட்ட ஒரு சட்டம் ஆகும். இது 1986 ஆம் ஆண்டில் இயற்றப்பட்ட நுகர்வோர் பாதுகாப்புச் சட்டம், 1986 சட்டத்தினை நீக்கம் செய்து அதற்கு மாற்றாக இது இயற்றப்பட்டது.  
இந்தச் சட்டத்தினை நுகர்வோர் நலன், உணவு மற்றும் பொது விநியோக அமைச்சர் இராம் விலாசு பாசுவானால் மக்களவையில் சூலை 8, 2019இல்முன்மொழியப்பட்டு சூலை 30, 2019 இல் நிறைவேறியது. ஆகத்து 6, 2019 இல் மாநிலங்களவையில் நிறைவேறியது.  
இந்த மசோதா ஆகத்து 9 இல் குடியரசுத் தலைவர் ராம்நாத் கோவிந்த்தின் ஒப்புதலைப் பெற்று அரசிதழில் அன்றே வெளியானது. இந்தச் சட்டம் நவம்பர் 2019 முதல் நடைமுறைக்கு வரும் என எதிர்பார்க்கப்படுகிறது.